Document ID: 32008R0569

Title and Content:
ΚΑΝΟΝΙΣΜΌΣ (ΕΚ) αριθ. 569/2008 ΤΟΥ ΣΥΜΒΟΥΛΊΟΥ της 12ης Ιουνίου 2008 για τροποποίηση του κανονισμού αριθ. 11 περί καταργήσεως των διακρίσεων στον τομέα των τιμών και όρων μεταφοράς κατ’ εφαρμογή του άρθρου 79 παράγραφος 3 της συνθήκης για την ίδρυση της Ευρωπαϊκής Οικονομικής Κοινότητας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 75 παράγραφος 3, την πρόταση της Επιτροπής, τη γνώμη της Ευρωπαϊκής Οικονομικής και Κοινωνικής Επιτροπής (1), Εκτιμώντας τα ακόλουθα: Οι κοινοτικοί κανόνες που απαιτούνται δυνάμει του άρθρου 75 της συνθήκης για την κατάργηση ορισμένων μορφών διακρίσεων, όσον αφορά τις εσωτερικές μεταφορές εντός της Κοινότητας, θεσπίστηκαν με τον κανονισμό αριθ. 11 (2). Προκειμένου να μειωθεί ο διοικητικός φόρτος των επιχειρήσεων, ο εν λόγω κανονισμός θα πρέπει να απλουστευθεί με την άρση των παρωχημένων και περιττών απαιτήσεων, συγκεκριμένα της απαίτησης για την επί χάρτου διατήρηση ορισμένων πληροφοριών οι οποίες, χάρη στην τεχνολογική πρόοδο, είναι πλέον διαθέσιμες στα λογιστικά συστήματα των μεταφορέων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός αριθ. 11 τροποποιείται ως εξής: 1. Το άρθρο 5 διαγράφεται. 2. Το άρθρο 6 τροποποιείται ως εξής: α) Στην παράγραφο 1 διαγράφονται η πέμπτη και έκτη περίπτωση. β) Στην παράγραφο 2 διαγράφεται το τρίτο εδάφιο. γ) Η παράγραφος 3 αντικαθίσταται από το ακόλουθο κείμενο: «3. Εάν τα ήδη χρησιμοποιούμενα έγγραφα, όπως οι φορτωτικές ή άλλο έγγραφο μεταφοράς, περιέχουν όλες τις ενδείξεις που καθορίζονται στην παράγραφο 1 και, σε συνδυασμό με το σύστημα καταγραφής και λογιστικής του μεταφορέα, καθιστούν δυνατό τον πλήρη έλεγχο των τιμών και των όρων μεταφοράς κατά τρόπο που να είναι δυνατή η κατάργηση ή η αποφυγή των διακρίσεων που αναφέρονται στο άρθρο 75 παράγραφος 1 της Συνθήκης, οι μεταφορείς απαλλάσσονται από την υποχρέωση να δημιουργήσουν νέα έγγραφα». Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 12 Ιουνίου 2008.

Classification Labels:
1
15

Label Descriptions:
{"1": "ΔΗΜΟΣΙΑ ΔΙΟΙΚΗΣΗ", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ"}

EuroVoc IDs (Original): 2181
3160
3908
4539
77

EuroVoc IDs (Expanded): 2181
3160
3908
4539
77

Dataset Source: meu

Split: train